Hans Christian Schmidt (V), 1999-01-12:
Jeg vil indledningsvis gerne sige tak til Statens Musikråd.
Jeg synes virkelig, at det baggrundsmateriale, som ligger her til Folketingets brug, er så velgennemarbejdet, og at der er så mange gode ideer heri, at jeg helt deler ministerens bemærkninger heroppefra.
Det tjener selvfølgelig Statens Musikråd til ære, og vi bør gå i arbejdstøjet og prøve at finde nogle løsninger.
Det synes jeg at ministeren har helt ret i.
Jeg ser det også i lyset af, at man jo har gjort meget for at sørge for at udbygge og videreudvikle musikskolerne rundtomkring i kommunerne.
Det er jo i høj grad, og det vil jeg godt sige ved den her lejlighed, kommunerne og selvfølgelig også amterne, der har været medvirkende til det.
Derfor vil jeg også gerne sende et klart signal nu, hvor det særlig er rapporten fra Statens Musikråd, altså forslaget til en ny spillestedslovgivning, som bliver debatteret her, at Venstre vil være meget tilfreds med, hvis man inddrager kommuner og amter i det arbejde her.
Vi forstår jo ud fra de bemærkninger, der er til forslaget, at det i høj grad bliver kommuner og amter, der også skal med ind og give penge hertil, og for at sikre en god positiv vilje derude, er det også en god idé at inddrage dem i det arbejde, der foregår her.
Så vil jeg sige, at vi var da såmænd meget tilfredse med, at kulturministeren på selve konferencen tilkendegav, at kulturministeren ville finde nogle midler allerede for indeværende.
Det er måske også derfor, at det er lidt overraskende for os, at SF alligevel føler det nødvendigt at komme med et forslag, som alle er enige om, og som en minister har tilkendegivet, at det vil hun allerede starte med at finde penge til, inden vi får en lov om det, og når det i øvrigt er sådan, at hele baglandet omkring den rytmiske musik også har en forståelse for det.
Ja, det er jo faktisk sådan, at man har kunnet se både på pressemeddelelser og alt muligt, at man sender det ene signal ud efter det andet, at Folketinget er enige, og alligevel får vi så en debat her.
Det må så være, fordi det skal hastes igennem inden den 1. marts.
Jeg kan jo ikke se anden grund til det, og jeg vil gerne sige fra Venstres side, at det vil vi advare kraftigt imod.
Vi bakker helt op om det, som ministeren er kommet frem med.
Lad os nu tage det helt roligt med den her musiklov, lad os se, hvad der kommer ud af forlængelsen af de regionale spillesteder, altså forsøget med de regionale spillesteder, og lad os se, hvordan man kan indarbejde det her i en fremtidig lovgivning.
Jeg er sikker på, at det er meget vigtigt, at så mange som muligt og helst så bredt som muligt i Folketinget bakker op om det her.
Det er noget, som jo i særlig grad kommunerne og amterne, som jeg sagde før, er med til, og derfor har det stor betydning, at vi kan finde et fælles mål her.
Vi kan ikke sige nu, hvordan vi vil stille os, når forslaget kommer fra ministerens side, men vi vil i hvert fald sige, at vi er klar til at indgå i et positivt og konstruktivt arbejde allerede nu for den sags skyld, men
ellers til efteråret, når det kommer
Men som forslaget ligger, ser vi altså ingen grund til, at det er noget, som vi nu skulle begynde at haste igennem.
Lad mig sige det på den måde, for det er jo ikke så tit, vi måske roser kulturministeren: Vi vil sådan set hellere kulturministerens model.